CELEX: 32011D1001(01)
Language: mt
Date: 2011-09-13 00:00:00
Title: Deċiżjoni tal-Qorti tal-Ġustizzja tat- 13 ta’ Settembru 2011 dwar il-preżentata u r-riċezzjoni ta’ atti proċedurali permezz tal-applikazzjoni e-Curia

1.10.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 289/7
            
         DEĊIŻJONI TAL-QORTI TAL-ĠUSTIZZJA
   tat-13 ta’ Settembru 2011
   dwar il-preżentata u r-riċezzjoni ta’ atti proċedurali permezz tal-applikazzjoni e-Curia
   (000/2011/)
   IL-QORTI TAL-ĠUSTIZZJA,
   Wara li rat ir-Regoli tal-Proċedura u, b’mod partikolari, l-Artikoli 37(7) u 79(3) tagħhom,
   Billi:
   
               (1)
            
            
               Sabiex l-evoluzzjoni ta’ teknoloġiji ta’ komunikazzjoni tittieħed inkunsiderazzjoni, ġiet żviluppata applikazzjoni informatika li tippermetti l-preżentata u r-riċezzjoni ta’ atti proċedurali b’mod elettroniku.
            
         
               (2)
            
            
               Din l-applikazzjoni, li hija bbażata fuq mekkaniżmu ta’ awtentifikazzjoni elettronika u li tagħmel użu minn kodiċi ta’ awtentifikazzjoni u password, tissodisfa r-rekwiżiti ta’ awtentiċità, ta’ integrità u ta’ kunfidenzjalità tad-dokumenti skambjati,
            
         ADOTTAT DIN ID-DEĊIŻJONI:
   Artikolu 1
   Applikazzjoni informatika msemmija “e-Curia”, komuni għat-tliet qrati li jifformaw il-Qorti tal-Ġustizzja tal-Unjoni Ewropea, għandha tippermetti l-preżentata u n-notifika ta’ atti proċedurali b’mod elettroniku skont il-kundizzjonijiet previsti f’din id-Deċiżjoni.
   Artikolu 2
   L-użu ta’ din l-applikazzjoni għandu jirrikjedi kodiċi ta’ identifikazzjoni u password.
   Artikolu 3
   Att proċedurali ppreżentat permezz tal-e-Curia għandu jitqies li huwa l-oriġinal ta’ dan l-att, fis-sens tal-ewwel subparagrafu tal-Artikolu 37(1) tar-Regoli tal-Proċedura, meta l-kodiċi ta’ identifikazzjoni u l-password tar-rappreżentant ikunu ntużaw għal din il-preżentata. Din l-identifikazzjoni tiswa bħala firma tal-att inkwistjoni.
   Artikolu 4
   L-att ippreżentat permezz tal-e-Curia għandu jkollu mehmuż miegħu l-annessi msemmija fih kif ukoll l-iskeda li telenka dawn l-annessi.
   Il-preżentata ta’ kopji awtentikati tal-att ippreżentat permezz tal-e-Curia u tal-annessi eventwali tiegħu ma hijiex neċessarja.
   Artikolu 5
   Il-mument li fih att proċedurali jitqies li ġie ppreżentat fis-sens tal-Artikolu 37(3) tar-Regoli tal-Proċedura għandu jkun dak tal-validazzjoni, mir-rappreżentant, tal-preżentata ta’ dan l-att.
   Il-ħin li għandu jittieħed inkunsiderazzjoni huwa dak tal-Gran Dukat tal-Lussemburgu.
   Artikolu 6
   L-atti proċedurali, inklużi s-sentenzi u d-digrieti, għandhom jiġu nnotifikati permezz tal-e-Curia lir-rappreżentanti tal-partijiet ladarba jkunu aċċettaw espliċitament dan il-mod ta’ notifika jew, fil-kuntest ta’ kawża, ladarba jkunu taw il-kunsens tagħhom għal dan il-mod ta’ notifika billi jkunu ppreżentaw att proċedurali permezz tal-e-Curia.
   L-atti proċedurali għandhom jiġu nnotifikati wkoll lill-Istati Membri, lill-Istati l-oħra li huma parti fil-Ftehim dwar iż-Żona Ekonomika Ewropea u lill-istituzzjonijiet, korpi jew organi tal-Unjoni li jkunu aċċettaw dan il-mod ta’ notifika.
   Artikolu 7
   Id-destinatarji tan-notifiki msemmija fl-artikolu preċedenti għandhom jiġu avżati, permezz ta’ messaġġ elettroniku, b’kull notifika indirizzata lilhom bl-e-Curia.
   L-att proċedurali għandu jitqies li ġie nnotifikat fil-mument meta d-destinatarju (rappreżentant jew assistent ta’ dan tal-aħħar) jitlob aċċess għall-att inkwistjoni. Fin-nuqqas ta’ talba għal aċċess, l-att għandu jitqies li ġie nnotifikat wara l-iskadenza ta’ terminu ta’ sebat ijiem mid-data meta jkun intbagħat il-messaġġ elettroniku ta’ avviż.
   Fil-każ li parti hija rrappreżentata minn diversi aġenti jew avukati, il-mument li għandu jittieħed inkunsiderazzjoni għall-kalkolu tat-termini għandu jkun dak li fih tkun saret l-ewwel talba għal aċċess.
   Il-ħin li għandu jittieħed inkunsiderazzjoni huwa dak tal-Gran Dukat tal-Lussemburgu.
   Artikolu 8
   Ir-Reġistratur għandu jistabbilixxi l-kundizzjonijiet ta’ użu tal-e-Curia u jiżgura l-osservanza tagħhom. Użu tal-e-Curia li ma huwiex konformi ma’ dawn il-kundizzjonijiet jista’ jwassal għad-diżattivazzjoni tal-kont ta’ aċċess ikkonċernat.
   Il-Qorti tal-Ġustizzja għandha tieħu l-miżuri neċessarji sabiex tiżgura li ma jkun hemm ebda abbuż jew użu ħażin tal-e-Curia.
   L-utent għandu jiġi avżat permezz ta’ messaġġ elettroniku dwar kull miżura meħuda skont dan l-artikolu u li twaqqfu milli juża l-kont ta’ aċċess tiegħu.
   Artikolu 9
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fil-Ġurnal Uffiċjali tal-Unjoni Ewropea.
   
      Magħmul fil-Lussemburgu, it-13 ta’ Settembru 2011.
      
         
            Ir-Reġistratur
         
         A. CALOT ESCOBAR
         
            Il-President
         
         V. SKOURIS